钦定古今图书集成/明伦汇编/官常典/第445卷 > 傅宽
## 钦定古今图书集成/明伦汇编/官常典/第445卷 > 傅宽

按《史记》本传：“阳陵侯傅宽，以魏五大夫骑将从为舍
人，起横阳。从攻安阳、杠里，击赵贲军于开封，又击杨
熊、曲遇、阳武，斩首十二级，赐爵卿。从至霸上，沛公立
为汉王，汉王赐宽封号共德君。从入汉中，迁为右骑
将。从定三秦，赐食邑雕阴。从击项籍侍怀，赐爵通德
侯。从击项冠、周兰、龙且，所将卒斩骑将一人敖下，益”
食邑，属淮阴。击破齐历下军，击田解，属相国参，残博，
益食邑，因定齐地，剖符世世勿绝。封为阳陵侯，二千
六百户，除前所食。为齐右丞相，备齐。五岁为齐相国。
四月，击陈豨，属太尉勃，以相国代丞相。哙击豨，一月，
徙为代相国，将屯。二岁，为代丞相。将屯。孝惠五年卒，
谥为景侯。